ગુજરાત વિધાનસભામાં બુધવારે સામાન્ય વહીવટ વિભાગની બજેટની માગણીઓ ઉપરની ચર્ચામાં કોંગ્રેસ પ્રદેશ પ્રમુખ અમિત ચાવડાએ એવા ચાબખાં માર્યા હતા કે, કેન્દ્રમાં મા પીરસનારી હોવાથી ગુજરાતને હવે લીલાલહેર થઇ ગઇ હોવાનો પ્રચાર ચાલી રહ્યો છે પણ વાસ્તવમાં કેન્દ્રમાં ૬૨ મહિનાથી એનડીએ સરકાર હોવા છતાં નર્મદાને રાષ્ટ્રીય યોજના જાહેર કરાઇ નથી, અમદાવાદને પશ્ચિમ રેલવેના વડા મથકનો દરજ્જો અપાયો નથી, સાસણ ગીર ફરતે રિંગ રોડ બનાવાયો નથી, સરદાર સાહેબની કર્મભૂમિ કરમસદને સ્પેશિયલ દરજ્જો અપાયો નથી, આમ રાજ્યના મહત્ત્વના પેન્ડિંગ પ્રશ્નોનું નિરાકરણ થયું નથી, કોંગ્રેસ પક્ષ રાજ્ય સરકાર સાથે દિલ્હીમાં જઇ આ મુદ્દે રજૂઆત કરવા તૈયાર છે, નહિતર નીતિનભાઇ, ભૂતકાળમાં તમારી પાર્ટીએ ગુજરાતને થપ્પડવાળી જાહેરાતો આપેલી એવી જાહેરાતો ફરી શરૂ કરો, અમે તમારી સાથે જ છીએ.